钦定古今图书集成/明伦汇编/闺媛典/第065卷 > 蒋元和妻邓氏
## 钦定古今图书集成/明伦汇编/闺媛典/第065卷 > 蒋元和妻邓氏

按《漳平县志》：“邓氏名顺，感化里人，文学鲲变女。五岁
通《论语》，诵唐诗二百馀首。年十二，习女红，纂组工致。
每读王婉容《满江红》词及文山和句，濡睫潸然，盖怜
其薄命也。十九适同里蒋元和，未期而元和夭。邓哀
毁忘生。夫家故贫，无子，父母绐之归，欲嫁之。邓度不
免，乃先自治衣殓，父母防之密，不得间，即妆次服铅”
粉数两，以故告庶母朱，并嘱归葬夫家。语毕而绝。蒋
族舁归，与元和同窆，其父为之《铭》曰：“上从无夫，下从
无子。庶几来归，首丘此土。此土维何？上有籊竿，下有潺湲。籊竿之贞，潺湲之清。惟贞与清，更千秋兮，与尔
幽宫邻。”